Oficiālais Vēstnesis L 246 , 15/09/2001 Lpp. 0007 - 0008



Komisijas Regula (EK) Nr. 1813/2001 (2001. gada 14. septembris), kas nosaka sīki izstrādātus noteikumus Padomes Regulas (EK) Nr. 104/2000 piemērošanai attiecībā uz starpnozaru organizāciju atzīšanas nosacījumiem, tās piešķiršanu un atsaukšanu EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1999. gada 17. decembra Regulu (EK) Nr. 104/2000 par zivsaimniecības produktu tirgus kopīgo organizāciju [1], kurā grozījumi izdarīti ar Padomes Regulu (EK) Nr. 939/2001 [2], un jo īpaši tās 13. panta 7. punktu, tā kā: (1) Regulas (EK) Nr. 104/2000 13. pants jo īpaši nosaka, ka starpnozaru organizācijas zivsaimniecības sektorā var atzīt, ja tās aptver nozīmīgu daļu daudzuma, ko katras attiecīgās nozares dalībnieki ir saražojuši, pārstrādājuši un piedāvājuši tirgū attiecīgajā reģionā. Lai garantētu līdzsvarotu teritoriju pārstāvību, starpnozaru organizācijām jāsasniedz obligātais pārstāvības līmenis katrā ietvertajā reģionā, ja tās darbojas vairākos reģionos. (2) Jānosaka informācija, kas starpnozaru organizācijām jāsniedz dalībvalstij atzīšanas nolūkā. (3) Dalībvalstīm būtu jāveic pārbaudes par starpnozaru organizāciju darbību, un regulāri jāinformē Komisija par to, vai šīs organizācijas atbilst atzīšanas nosacījumiem. (4) Jānosaka atsevišķi aspekti procedūrai, atbilstoši kādā dalībvalsts piešķir, atsaka vai atsauc atzīšanu starpnozaru organizācijai. (5) Šajā regulā paredzētie pasākumi saskan ar Zivsaimniecības produktu pārvaldības komitejas atzinumu, IR PIEŅĒMUSI ŠO REGULU. 1. pants 1. Starpnozaru organizācija ir uzskatāma par raksturīgu reģionālā līmenī Regulas (EK) Nr. 104/2000 13. panta 1. punkta b) apakšpunkta nozīmē, ja šī organizācija pārstāv vismaz vienu trešdaļu no attiecīgajā reģionā saražotā, pārstrādātā vai tirgū piedāvātā daudzuma katrā nozarē, ko pārstāv šīs organizācijas dalībnieki. 2. Ja starpnozaru organizācija darbojas vairākos reģionos, tai jāpārstāv vismaz 20 % saražotā, pārstrādātā vai tirgū piedāvātā daudzuma katrā attiecīgajā reģionā. 2. pants Starpnozaru organizācijas atzīšanas pieteikumos, kas adresēti dalībvalstīm, ietver vismaz informāciju attiecībā uz: a) atbilstību 1. pantā minētajiem pārstāvības nosacījumiem; b) šo organizāciju veidojošo organizāciju vai asociāciju statūtiem; c) noteikumiem, kas regulē starpnozaru organizācijas izveidi; d) informāciju par darbībām, ko veikuši šīs organizācijas dalībnieki saskaņā ar Regulas (EK) Nr. 104/2000 13. panta 1. punkta d) apakšpunktu; e) ģeogrāfisko reģionu, kurā darbojas starpnozaru organizācija. Starpnozaru organizācija arī nosūta dalībvalstij visus pārējos dokumentus un pamatinformāciju, kas nepieciešama tās darbības izprašanai. 3. pants 1. Saskaņā ar Regulas (EK) Nr. 104/2000 13. panta 3. punkta b) apakšpunktu dalībvalstis veic pārbaudi vismaz reizi gadā, lai jo īpaši ikgadēja darbības ziņojuma iesniegšanas nolūkā pārliecinātos, ka starpnozaru organizācijas atbilst atzīšanas nosacījumiem. 2. Dalībvalstis Komisijai nosūta ziņojumu par 1. punktā minētajām pārbaudēm ne vēlāk kā divu mēnešu laikā pēc to pabeigšanas. 4. pants 1. Ja atzīšanu atsaka vai atsauc, dalībvalsts pieņemto lēmumu pamato. 2. Ja ir plānots atsaukt atzīšanu, dalībvalsts starpnozaru organizācijai šo nodomu un pamatojumu atzīšanas atsaukšanai paziņo, pieprasot noteiktā laikā sniegt savu viedokli. 5. pants Šī regula stājas spēkā septītajā dienā pēc tās publicēšanas Eiropas Kopienu Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, 2001. gada 14. septembrī Komisijas vārdā — Komisijas loceklis Franz Fischler [1] OV L 17, 21.1.2000., 22. lpp. [2] OV L 132, 15.5.2001., 10. lpp. --------------------------------------------------